ET Euroopa Liidu Teataja C 271/20

Nõukogu määruse (EÜ) nr 510/2006 (põllumajandustoodete ja toidu geograafiliste tähiste ja päritolunimetuste kaitse kohta) artikli 6 lõike 2 kohase taotluse avaldamine

2009/C 271/11

Käesoleva dokumendi avaldamine annab õiguse esitada vastuväiteid vastavalt nõukogu määruse (EÜ) nr 510/2006 artiklile 7. Komisjon peab vastuväited kätte saama kuue kuu jooksul alates käesoleva dokumendi avaldamise kuupäevast.

KOONDDOKUMENT

NÕUKOGU MÄÄRUS (EÜ) nr 510/2006

„FASOLA KORCZYŃSKA”

EÜ nr: PL-PGI-0005-0613-07.06.2007

KGT ( X ) KPN ( )

1. Nimetus:

„Fasola korczyńska”

2. Liikmesriik või kolmas riik:

Poola

3. Põllumajandustoote või toidu kirjeldus:

3.1. Toote liik (II lisa alusel):

Klass 1.6. Puuviljad, köögiviljad ja teraviljad töötlemata ja töödeldud kujul

3.2. Toote kirjeldus, mida punktis 1 esitatud nimetus tähistab:

Nimetuse all „Fasola korczyńska” tohib müüa üksnes õisoa (Phaseolus coccineus) kohalike sortide kuivatatud seemneid, mis on mõeldud inimtoiduks ja mida tuntakse nime all Jaś Karłowy uba.

Välimus

— tervetele seemnetele on iseloomulik valge värvus;

— seemned on suured või väga suured, vähemalt 18 mm pikad ja 10 mm laiad, 60–90 seemet 100 g ubade kohta;

— seemned on väga õhukese kestaga;

— loomulik ja tunnuslik lõhn; puuduvad hallituse ja läppunud lõhn või muud kõrvallõhnad;

— seemned peavad olema puhtad, vigastamata, terved, küpsed, hästi arenenud, kuivad, kahjustamata, mitte pehmeks muutunud, ilma putukate tekitatud aukudeta, ilma ohtlike haigusteta; seemnetel ei tohi olla kvaliteedi halvenemisest või temperatuurist põhjustatud kasvumuutusi.

Keemilised omadused

— niiskusesisaldus kuni 18 %;

— valgusisaldus mitte vähem kui 22 %.

Organoleptilised ja kulinaarsed omadused

— ilma igasuguse kibeduseta väga hõrk, mahe maitse;

— keetmisaeg kuni 40 minutit;

— keetmisel seemned ei lagune ega muutu jahuseks.

Ubade suhtes enne pakendamist kohaldatavad miinimumnõuded

a) purustatud oad (poolitatud seemned) – kuni 0,1 %;

b) pehmeks muutunud oad – kuni 0,1 %;

c) võõrollus – kuni 0,05 % (mulda maksimaalselt: 0,02 %);

d) mädanenud ja hallitanud oad – maksimaalselt 0,2 %;

e) oad, mis ei ole ühtlast värvi – maksimaalselt 0,6 %.

Selliste ubade üldkogus, mis ei vasta kõnealustele nõuetele, ei tohi ületada 1,05 % kaalust.

3.3. Tooraine (üksnes töödeldud toodete puhul):

—

3.4. Sööt (üksnes loomse päritoluga toodete puhul):

—

3.5. Tootmise erietapid, mis peavad toimuma määratletud geograafilises piirkonnas:

Toote „Fasola korczyńska” kõik tootmisetapid peavad toimuma punktis 4 määratletud geograafilises piirkonnas. Ube kasvatatakse I, II või III klassi leeliselistel muldadel, mis sobivad eelistatavalt nisu ja söödapeedi kasvatuseks. Liblikõielisi taimi ega rohttaimi ei tohi eelkultuurina kasvatada. Taimede vahe peaks olema kuni 25 cm. Ridade vahe peaks olema vähemalt 55 cm. Kasutada võib üksnes taimekaitseinstituudi Instytut Ochrony Roślini lubatud keemilisi taimekaitsetooteid. Ubade koristamisel lõigatakse maha kogu taim. Pärast taimede koristamist kuivatakse neid kärbistel. Kärbised on puust ning tootjad valmistavad neid määratletud geograafilises piirkonnas. Oad peavad kuivama ilma kunstliku kuivatamiseta, hästituulutatud kohas ja välitingimustes. Kuivatamise aeg sõltub vastava aasta ilmastikuoludest; taimede peksmise aja määravad kohalikud tootjad vastavalt oma oskustele ja kogemustele. Kuivatatud taimi pekstakse peksumasinas, milles on sobivat mõõtu avadega sõelad. Pekstud oad sorteeritakse, et eemaldada kahjustatud või muljutud seemned. Sorteeritakse käsitsi. Ühelt hektarilt tohib koristada kuni kaks tonni ube. Sorteeritud ube võib vajaduse korral veel kuivatada. Oaseemned ladustatakse puhtas, kuivas, hästituulutatud kohas, kus ei ole taimekahjureid ega kõrvallõhnu.

3.6. Erieeskirjad viilutamise, riivimise, pakendamise jm kohta:

—

3.7. Erieeskirjad märgistamise kohta:

—

4. Geograafilise piirkonna täpne määratlus:

Toodet „Fasola korczyńska” võib toota Święty Krzyżi vojevoodkonna järgmistes haldusüksustes: Nowy Korczyn, Wiślica, Solec Zdrój ja Pacanów (Busko piirkonnas), Opatowiec (Kazimierzi piirkonnas).

5. Seos geograafilise piirkonnaga:

5.1. Geograafilise piirkonna eripära:

Toote „Fasola korczyńska” kasvatuspiirkond on Niecka Nidziańska piirkonna lõunaosa ja Wisła madalik. Piirkond asub piki Nida oru lõunaosa, kus Nida jõgi suubub Wisła jõkke.

Kõnealune piirkond asub Kraków-Częstochowski ja Kielce-Sandomierzi kõrgustike vahelises avaras nõos. Need kõrgustikud moodustavad piirkonda kaitsva loodusliku tõkke, mistõttu ilm on seal soojem kui naaberaladel. Määratletud geograafilist piirkonda iseloomustavad rohkem kui 50-meetrilised suhtelise kõrguse erinevused. Maapinna ehitusest tingitult on valdavad nõrgad tuuled (tuulekiirus vähem kui 5 m/sek). Tugevaid tuuli (tuulekiirus rohkem kui 10 m/sek) on väga harva ning tavaliselt talvel. Selles piirkonnas paistab päike keskmiselt kuus tundi päevas, mis on rohkem kui Święty Krzyżi vojevoodkonna enamikus piirkondades. Piirkonda iseloomustab veel Wisła ja Nida jõgede veel põhinev hästi väljatöötatud niisutus- ja kuivendusvõrgustik ning kõrge pinnaveetase. Selle piirkonna keskmine õhuniiskus aastas on umbes 79 %. Piirkonnale on iseloomulik ka suhteliselt väike sademete hulk, mis eristab seda oluliselt ümbritsevatest aladest. Sademete üldhulk aastas on vähem kui 550 mm ning mulla pH on 6,0–6,8. Vegetatsiooniperiood kestab ligikaudu 214 päeva.

5.2. Toote eripära:

„Fasola korczyńska” seemned on õhukese kestaga, ubadel on kõrge kulinaarne väärtus (suhteliselt lühike keetmisaeg, ilma jahuse järelmaitseta õrn konsistents) ning head maitseomadused (märkimisväärselt magus maitse).

5.3. Põhjuslik seos geograafilise piirkonna ja (kaitstud päritolunimetuse puhul) toote kvaliteedi või omaduste vahel või (kaitstud geograafilise tähise puhul) toote erilise kvaliteedi, maine või muude omaduste vahel:

Toote „Fasola korczyńska” ainulaadsus on tingitud punktis 4 osutatud määratletud geograafilisele piirkonnale iseloomulikest tunnustest ja toote heast mainest. Punktis 5.1 kirjeldatud looduslikud olud, eelkõige nõrgad tuuled, suurel määral päikesepaistet, suhteliselt väike sademete hulk ning mulla peaaegu neutraalne pH, loovad oakasvatuseks soodsad tingimused. Kärbistel kuivatamise ja taimede peksmiseks optimaalse aja valimisega seotud oskused võimaldavad saada punktis 5.2 kirjeldatud omadustega lõpptoote. Kohalike tootjate oskused, eelkõige oataimede välitingimustes kuivatamine ja selleks kasutatavate kärbiste või võrestike spetsiaalne konstruktsioon võimaldavad kuivade oataimepuntide väga tõhusat tuulutamist, mis mõjub koos kuivatamisaegsete ilmastikutingimuste, eelkõige küllaldase päikesepaiste, väikese sademete hulga ja soodsate tuultega suurepärase kvaliteediga lõpptootele sel moel, et toode „Fasola korczyńska” on õhukese kestaga.

„Fasola korczyńska” kõrget kvaliteeti kinnitab ka toote sensoorne analüüs, millest ilmnevad selle oa maitse, lõhna, struktuuri ja konsistentsi eelised ning suhteliselt lühike keetmise aeg võrreldes muudes geograafilistes piirkondades kasvatatavate ubadega. Lisaks sellele on määratletud geograafilises piirkonnas välja arendatud erilised oskused, mida muu hulgas iseloomustab eriliste viljelusmeetodite rakendamine (nt külvamine enne 8. maid) ja toote koristamine (nt erilised võrestikud taimede kuivatamiseks).

Toote „Fasola korczyńska” kasvatamisel on kõnealuses piirkonnas pikaajaline traditsioon. Oatootmine Nowy Korczynis ja selle ümbruses arenes 1950ndate aastate lõpus Nida jõe üleujutuse ajal. Üleujutuse tõttu hävisid seal tol ajal kasvanud kultuurtaimed. Üleujutatud aladel hakati kasvatama uba. Kõige rohkem kasvatati selles piirkonnas Jaś Karłowy nimelist oasorti. Kõnealuse sordi kasvatustingimused olid väga soodsad, mille tõttu aretati eespool osutatud omadustega taim, mida hakati kutsuma „Fasola korczyńska”. Geograafilist tähist kasutati ubade eriliste omaduste märkimiseks ja rõhutamiseks. Kõnealuse kultuuri viljelemine on endiselt koondunud sellesse piirkonda. Kogu Poolas kasvatati 1999. aastal Jaś Karłowy nimelist oasorti hinnanguliselt 2 500 hektaril, millest 2 375 hektarit asus punktis 4 osutatud piirkonnas, moodustades seega 95 % kõnealuse kultuuri all olnud kogupindalast.

20. sajandi 60ndatest ja 70ndatest aastatest on säilinud arvukad dokumendid, mis tõendavad toote „Fasola korczyńska” viljelemist selles piirkonnas ning kõnealuse oasordi müüki, rahastamist ja kindlustamist käsitlevaid põhimõtteid. Kõnealuste dokumentide alusel võib öelda, et selles piirkonnas oli oatootmine hästi organiseeritud ja väljatöötatud.

Toote „Fasola korczyńska” head mainet kinnitab ka asjaolu, et seda müüakse edukalt väljaspool Poolat, nii näiteks eksporditi aastatel 1994–2006 toodet „Fasola korczyńska” 250–500 tonni aastas. Tuleks rõhutada, et toote „Fasola korczyńska” hind on keskmiselt 30 % kõrgem kui punktis 4 osutatud piirkonnast väljaspool kasvatatud sama sordi ubade hind.

Toote „Fasola korczyńska” head mainet ja selle olulisust kohaliku kogukonna jaoks tõendavad ka arvukad artiklid nagu „Najlepszy świętokrzyski produkt regionalny”, „Potem ćmaga” ja „Mamy patent na fasolę”, mis ilmusid nädalalehes Tygodnik Ponidzia ning 2007. aasta artikkel „Polskie smaki na Praskiej Giełdzie po raz trzeci”, mis avaldati kaks korda kuus ilmuvas ajakirjas Agro Serwis. Toodet „Fasola korczyńska” on 1991. aasta jaanuaris nimetatud ka laste esitatud etenduses „Szopki po Parchocku”.

Toote „Fasola korczyńska” suurenev populaarsus on tingitud oa kõrgest kvaliteedist, hõrgust maitsest ja suurepärastest kasvutingimustest. Toote populaarsust ja head mainet kinnitavad ka saadud auhinnad, muuhulgas 2004. aastal esimene koht ülepoolalisel võistlusel „Nasze Kulinarne Dziedzictwo”.

Viide spetsifikaadi avaldamisele:

(Määruse (EÜ) nr 510/2006 artikli 5 lõige 7)

http://www.minrol.gov.pl/DesktopDefault.aspx?TabOrgId=1620&LangId=0